সামান্য বেখেয়াল হলেই খোয়া যাচ্ছে মাথার চুল! আরেকটু নির্দিষ্ট করে বলে চুলের নিম্নাংশ। কে এই অপকর্মটি করছে, তার সন্ধান পেতে কালঘাম ছুটছে পুলিশের। তাই শেষমেশ বড় অঙ্কের পুরস্কার ঘোষণা করে দুষ্কৃতী ধরার ফাঁদ পেতেছে তারা।
ঘটনাটি কাশ্মীরের। এক সর্বভারতীয় সংবাদমাধ্যমে প্রকাশিত খবর অনুযায়ী, গত কয়েকদিনের মধ্যে অন্তত ৫০টি এই রকম ঘটনা ঘটেছে কাশ্মীরে। বিনুনি কাটার আতঙ্কে অনন্তনাগে সংঘর্ষও বাধে। তখন থেকেই দুষ্কৃতীদের ধরতে সক্রিয় পুলিশ। কিন্তু এখনও তাদের পাওয়া যায়নি।
তাই এবার ৬ লক্ষ টাকা পুরস্কার ঘোষণা করেছে কাশ্মীর পুলিশ। মহিলাদের অভিযোগ, এক ধরনের এক সুগন্ধী বস্তু স্প্রে করা হচ্ছে। তার ফলে আচ্ছন্ন হয়ে পড়ছেন তাঁরা। সেই সুযোগেই কেটে নেওয়া হচ্ছে তাঁদের বিনুনি বা কখনও চুলের নিম্নাংশ। বড় একটি চক্র এর পিছনে সক্রিয় বলেই অনুমান পুলিশের। আতঙ্কে প্রায় কাঁটা হয়ে রয়েছেন মহিলারা।

এই বিষয়ে অন্যান্য খবর

রাজ্যে অদ্ভুত জীব! কী ভাবে গোছাগোছা চুল খোয়া যাচ্ছে মহিলাদের
ট্রেনের মধ্যে যে কাজ কেউ করতে পারেনি, তা করে দেখালেন এই মহিলা


কী কারণে এমনটা করা হচ্ছে, তা এখনও জানা যায়নি। তবে পুলিশের প্রাথমিক অনুমান, পরোক্ষভাবে পরিস্থিতি অশান্ত করতেই কোনও রাজনৈতিক দল এমনটা করছে। বিশেষ তদন্তকারী দল তৈরি করে পুরো ঘটনা খতিয়ে দেখার নির্দেশ দিয়েছেন দক্ষিণ কাশ্মীরের ডিআইজি।
প্রসঙ্গত, মাথা থেকে চুল হাওয়া হয়ে যাওয়ার ঘটনা নতুন নয়। কয়েকদিন আগেই পশ্চিম রাজস্থানের মহিলারা এই সমস্যায় পড়েছিলেন। প্রথমে ভাবা হয়েছিল, এর পিছনে অলৌকিক কিছু রয়েছে। তবে কিছুদিন যেতেই সেই ধারণা ভেঙে যায় তাঁদের।